Luk 5 ABK - Y hwarva, pan esa an routh ow kwaska - Bible Search\n1Y hwarva, pan esa an routh ow kwaska warnodho dhe glewes ger Duw, yth esa ow sevel ryb lynn Gennesaret, 2hag ev a welas dew worhel ow sevel ryb an lynn; mes an byskadoryon galsa yn-mes anedha hag yth esons ow kolghi an roesow. 3Ev eth a-bervedh yn onan a'n gorholyon, esa dhe Simon, ha govynn orto pellhe nebes dhiworth an lann. Ena ev a esedhas, ha dyski an routhow a-dhiworth an gorhel. 4Ha pan hedhis kewsel, yn-medh ev dhe Simon, ‘Pellha y'n downvor, ha tewlewgh agas roesow rag pyskessa.’ 5Ha Simon a worthybis ow leverel, ‘Mester, ni re lavuryas dres oll an nos heb kavoes travyth; mes herwydh dha er my a dewl an roesow.’ 6Ha wosa gul henna, i a geas niver meur a bysk, may tallathas aga roesow bos terrys. 7Hag i a wrug sinys dh'aga heskowetha y'n gorhel arall a dhos dhe weres dhedha; ytho i a dheuth ha lenwel an dhew worhel, may tallethons sedhi. 8Simon Peder pan y'n gwelas a goedhas orth dewlin Yesu ow leverel, ‘Diberth dhiworthiv, rag gour peghus ov, A Arloedh.’ 9Rag marth a'n jeva, ev ha peub esa ganso, a'n myns a bysk a gavsons, 10ha keffrys Jamys ha Yowann, mebyon Zebede, o keskowetha dhe Simon. Ha Yesu a leveris dhe Simon, ‘Na borth own; alemma rag ty a vydh ow kachya tus.’ 11Hag ow tri aga gorholyon dhe'n tir i a asas pup-tra ha'y holya.\n12Hag y hwarva, pan esa yn onan a'n trevow, awotta gour leun a lovryjyon. Ow kweles Yesu, ev a goedhas war y fas ha'y bysi ow leverel, ‘Arloedh, mar mynnydh ty a yll ow glanhe.’ 13Hag owth ystynn y leuv ev a'n tochyas ow leverel, ‘My a vynn, bydh glanhes.’ Hag a-dhesempis an lovryjyon a'n gasas. 14Hag ev a worhemmynnis dhodho, na lavarra dhe dhenvyth; ‘Mes ke dhe omdhiskwedhes dha honan dhe'n oferyas, ha gwra offrynn rag dha lanheans kepar dell worhemmynnis Moyses, yn dustuni dhedha.’ 15Mes yth esa an son anodho ow mos a-dro moy ha moy, ha routhow bras a dho war-barth rag y glewes, ha may fens yaghhes+ dhiworth aga klevesow. 16Mes ev a vedha owth omdenna dhe dylleryow ynyal, ha pysi.\n17Hag y hwarva yn onan a'n dydhyow na, hag ev ow tyski, yth esa Fariseow ha dyskadoryon an lagha a'ga esedh ena, devedhys a bub tre a Alile, hag a Yudi, hag a Yerusalem; hag yth esa galloes an Arloedh ganso dhe yaghhe.+ 18Hag awotta, gwer ow toen den war ravath, neb o palsyes, hag i a hwila y dhri a-ji ha'y worra a-ragdho. 19Ha rag na gavsons fordh dh'y dhri a-ji drefenn an routh, i a yskynnas dhe benn an chi ha'y iselhe der an prileghennow gans an gravath y'n kres a-dherag Yesu. 20Hag ow kweles aga fydh ev a leveris, ‘Den, dha beghosow yw gevys dhis.’ 21Ha'n skribys ha'n Fariseow a dhallathas resna, ow leverel, ‘Piw yw hemma, ow kewsel blasfemyow? Piw a yll gava peghosow saw unnsel Duw?’ 22Mes Yesu owth aswonn aga frederow a worthybis ha leverel dhedha, ‘Pandr'a resnowgh yn agas kolonn? 23Pyneyl yw esya, leverel “Bedhes dha beghosow gevys”, po leverel “Sav ha kerdh”? 24Mes may hwodhvowgh bos galloes dhe Vab an den war an nor dhe ava peghosow’ (ev a leveris dhe'n palsi) ‘my a lever dhis, sav, drehav dha ravath ha ke dhe'th tre.’ 25Ha hware ev a sevis a-ragdha, ha drehevel an dra re bia ow krowedha warnodho, ha mos dh'y dre, ow kormel Duw. 26Ha pubonan a's teva marth, hag yth esons ow kormel Duw ha lenwys a own vons i, ow leverel, ‘Ni re welas marthusyon hedhyw.’\n29Ha Levi a wrug kevywi bras ragdho yn y ji, hag yth esa routh veur a dolloryon hag erell esedhys orth an voes gansa. 30Ha'n Fariseow ha'ga skribys a grodhvola war y dhyskyblon ow leverel, ‘Prag y tebrowgh hag eva gans tolloryon ha peghadoryon?’ 31Ha Yesu a worthybis ow leverel dhedha, ‘Nyns eus edhomm a vedhek dhe dus yagh, saw dhe glevyon; 32ny dheuvev dhe elwel re wiryon saw peghadoryon dhe edrek.’\n33I a leveris dhodho, ‘Dyskyblon Yowann menowgh a wra penys owth hepkorr dybri, hag ow kul pysadow, ha keffrys dyskyblon an Fariseow, mes dha dhyskyblon jy a dheber hag eva.’ 34Yesu a leveris dhedha, ‘A yllowgh gul dhe gowetha an gour pries gul penys ha'n gour pries hwath gansa? 35An dydhyow a dheu, pan vydh an gour pries kemmerys dhiworta, hag ena i a wra penys y'n dydhyow na.’ 36Hag ynwedh ev a leveris parabolenn dhedha: ‘Denvyth ny skward klout dhiworth pows nowydh ha'y wria war bows koth, poken ev a skward an bows nowydh, ha ny akord klout an bows nowydh gans an bows koth. 37Ha ny worr denvyth gwin nowydh yn gwingreghyn koth; poken an gwin nowydh a derr an kreghyn hag a vydh skoellys, ha'n kreghyn a vydh distruys; 38mes gwin nowydh yw gorrys yn kreghyn nowydh.+ 39Ha ny vynn denvyth a yv gwin koth eva gwin nowydh; rag hware+ ev a lever, “Gwell+ yw an gwin koth.” ’


Compare Bible readings for Yoshua 16 in the ABK and the BNET - Bible Society\nEretons Efraym ha Manasse\n1Hemm o an tiredh rynnys gans koelbrenn dhe mebyon Yosep: dhiworth an Yordan ryb Yeriko a'n howldrevel dhe dhowrow Yeriko ryb an gwylvos, ow mos yn-bann dhiworth Yeriko dhe vro venydhyek Bethel. 2Yth eth yn-rag dhiworth Bethel (honn yw Luz) ha mos dhe Ataroth, or an Arkysi. 3Ena yth eth yn-nans troha'n howlsedhes dhe or an Yafletysi, bys or Beth-horon isella, ha bys Gezer, ha'y diwedh o an mor.\n4Mebyon Yosep – Manasse hag Efraym – a gemmeras aga eretons.\n5Homm o or mebyon Efraym war-lergh aga theyluyow: or aga eretons dhe'n howldrevel o Ataroth-addar bys yn Beth-horon wartha, 6ha'n or a besyas alena dhe'n mor dhe Mikmethath a'n gledhbarth; ha'n or a dreyl a'n howldrevel dhe Taanath-shilo, ha mos rybdho a'n howldrevel dhe Yanoagh. 7Hi eth yn-nans dhiworth Yanoagh dhe Ataroth ha dhe Naara, ha tochya Yeriko, hag ystynn dhe'n Yordan. 8Dhiworth Tappuagh yth eth troha'n howlsedhes dhe nans Kana, ha'y diwedh o an mor. Hemm o eretons loeth an Efraymysi war-lergh aga theyluyow. 9Yth esa ynwedh sitys settys a-denewen rag an Efraymysi a-ji dhe eretons mebyon Manasse, oll an sitys gans aga godrevow. 10Ny fessons an Kananysi trigys yn Gezer. Yma'n Kananysi trigys yn mysk an Efraymysi bys y'n jydh hedhyw, mes i re beu gorrys dhe hwel krev avel kethyon.


Cornish - Visit Redruth\nResrudh A'gas Dynnergh\nWolkom owgh hwi yn Resrudh. Yma genen lies vysytyer a dheu dhe Resrudh awos pub sort a skila. Mars esowgh ow hwilas blas a Gernow wir po assaya kavos kolmow teylu po gwaytya mos ha bos gyllys down y'n tirwedhow dibarow ha'n istori a’n Tyller Ertach Balweyth Kernow an Bys; yth yw Resrudh an le ewn. An folen ma a veu treylyes yn Kernewek hag a bresent gorwolok verr a Resrudh. Rann aral a’n wiasva a yll bos redyes yn Sowsnek po - dre Google Translate - yn yethow erel.\nLeys y'n nans dramatek ynter pennow Karn Bre, Karn Manalys ha Karn Margh, doronieth Resrudh yw ha splann ha rann y ertach balweyth. Desedhys war an Skorren Gompes Bras, godhes rych a gober ha sten a yllir y hedhes yn es - ha tri mildir yn unnik dhyworth porth Portreth, Resrudh o kres bys an sleyneth valweyth. Kerdh der an ranndiryow anedhys dhe Soth a gres an dre ha ty a vydh dynerhys gans an drehevyansow meur Victorian, le may triga perhenogyon an balyow hag erel neb re gavsa prow dhyworth an sten a Gernow. Ow pesya y'n Soth, ahes an Fordh Aberfal, ty a yll gweles nowythheansow pentiow stenoryon a waynyas piwasow - gwel yw kopyes dres an dre. Lergh an dre a olowboynt an leow a vri kowrek dhe'n Tyller Ertach a'n Bys ha dhe dhiwysyans bal dre vras, pub le gans y hwedhel dh’y dherivas. An Drehevyans Keschanj Balweyth yn kres an dre, rag ensampel, o an le may hylles gwertha ha prena kober ha sten ha'n keschanj ma o an keschanj unnik ‘mes a Loundres. Yth esa dhe'n Keschanj fordh gonnek a wul da dhyworth gwres ha deray process an trad - i a spala kaptenow an balyow pan gossyens, hag oll an gwayn ow mos dhe glavji tus val! Klock an dre a vri re welas ynwedh y rann a hwarvos. Bys 1841 ev a ostya bahow kreslu ha 1904 an tour a veu drehevys uhella a leur kowal may hylli an stenoryon dhe benn an dre gweles an klock ha drehedhes aga ober a-dermyn!\nTriger an gwella geryes Resrudh o William Murdoch, devyser ragresek neb a veu dres omma der an diwysyans bal y'n 18ves kansvledhen. Y dhismygyansow yw lies, mes y’n kynsa le martesen ev o an kynsa dhe wul devnydh a wolow gas y'n chi. Hemma a janjyas yn fras fatel askorras Breten Veur gwara ha ri dhe'n pow dalethva dha y'n Revolucyon Diwysyansek. Chi Murdoch o an kynsa drehevyans a veu golowys yndelma ha'n Kwartron Murdoch y'n dre a veu henwys abarth dhodho.\nYn ogas, Karn Bre, Kernewek rag 'rocky hill', a dhisplet lemmyn 'kastel' ha tour kov a yll bos gwelys rag mildiryow yn kerhyn hag a brov keynlen dhe drevwedh Resrudh troha'n West. Tyller dhe les hendhyskansek, toknys adhyworth an 4a kansvledhen KOK (Kens Osweyth Kemmyn) a veu kevys ena ha possybyl yw bos balweyth gwrys omma y'n Oos Brons, nans yw mar hir avel 2150 KOK - kynth yw Resrudh trevesigeth nowettha, ow sewya hy gwreydh wardhelergh ogas dhe vil vledhen bys an 12ves kansvledhen. Gwel moy adro dhe istori Resrudh omma.\nYma Eglos an Bluw Resrudh yn kottha rann an dre hag y hyllir y gavos wosa kerdh teg dhyworth kres an dre ahes Bownder an Eglos dres Park an Fer, a veu nowythhes agynsow, le mayth usi Plen-an-Gwari Resrudh. Gwariow Keltek, Shakespeare, bardhonieth ha lies gwryth aral yw performyes omma dres an vledhen. Gwra checkya an folen hwarvosow omma.\nYn 2006 UNESCO a wrontyas dhe dyleryow dewisys yn Kernow hag yn Dewnans a'n Howlsedhas gre Tyller Ertach an Bys awos styr krev an diwysyans ha'n tirwedh rag mabden. Sten Kernow a brovias rychys euthek bras leel, ha Resrudh y'n dedhyow na yn mysk leow an ryccha y'n pow. Mes ny brovia an diwysyans yn unnik dhe Europa Kledh y voon an druttha; ynwedh ev a formyas tirwedh Kernow ha chanjya yn tien an bys bys vykken dre avoncyans yn skians jynnweyth junyes dhodho ha dre dhismygyansow. Y hyllir kavos gesyon a'n diwysyans ma, bysi y'n termyn eus passys, pub-tu yn Resrudh ha'n pow adro.\nYma an dre yn kres an Fordhow Tram Moon - hensyow a dremen yn rosweyth Tyller Ertach Bal an Bys ha profya gwelyow marthys a arvor an Tiredh Uhel dhyworth Tewynblustri bys dhe Borthia rag diwrosysi, marhogyon ha kerdhoryon.\nMoy a dherivadow a'n le - gwra tochya orth Kresenn Kernow.


2 Timothi 2 (ABK) - Bible Society\n2 Timothi2 ABK\nSouder Da a Grist Yesu\n1Ty, ow flogh, bydh nerthek gans y'n gras usi yn Krist Yesu; 2ha'n taklow a glewsys dhiworthiv dre lies test, gwra aga gorra yn charj dhe dus lel a vydh gwiw dhe dhyski tus erell ynwedh. 3Gwra godhevel drog, avel souder da dhe Grist Yesu. 4Souder ny wra omvagla gans negys bewnans kemmyn, may hallo plegya dhe neb re wrug y worra war rol y soudoryon. 5Ha den mar mynn kesstrivya, nyns yw kurunys mar ny gesstriv war-lergh an rewlys. 6Dhe'n tiek ow lavurya y koedh dhodho kavoes an kynsa rann a'n drevas. 7Preder a'n pyth a lavarav; rag an Arloedh a re dhis konvedhes yn pup-tra.\n8Porth kov a Yesu Krist drehevys dhiworth an re varow, a has Davydh, war-lergh ow aweyl, 9may hwodhavav drog rygdhi, bys may fiv yn kolmow kepar ha drogoberer; mes nyns yw lavar Duw kelmys. 10Rakhenna, pup-tra a borthav rag an re yw dewisys, may kaffons i ynwedh an selwyans usi yn Krist Yesu, gans splannder heb worfenn. 11Lel yw an ger:\nMar merwsyn ganso, ni a wra bewa ganso ynwedh.\n12Mar kwren ni durya, kesreynya ynwedh ganso a wren;\nmar skonyn, ev ynwedh a wra agan skonya ni.\n13Mar ny grysyn, ev a worta lel,\nrag ny yll ev omskonya y honan.\n14Gwra aga hovhe a'n taklow ma, ha'ga charjya a-dherag Duw2:14 a-dherag Duw: War-lergh re a'n dornskrifow a-dherag an Arloedh. na omlatthons a-dro dhe eryow. Nyns yw dhe les, ha ny wra marnas diswul an woslowysi. 15Bydh freth dhe omdhiskwedhes kemmeradow dhe Dhuw, gonisyas heb meth, ow styrya yn ewn an ger a wiryonedh, 16Mes skon lavarow gwag hag ansans, rag yma tus a'n par na ow mos yn-rag moy ha moy dhe ansansoleth, 17ha'ga ger a wra lesa kepar ha kanker. Yn aga mysk yma Hymeneus ha Filetus; 18i re swarvyas dhiworth an gwiryonedh, ow leverel bos an dasserghyans diwedhys seulabrys, hag yth esons ow tomhwel fydh rann a'n bobel. 19Byttegyns selven fyrv Duw a sev, ha warnodho an skrif ma: ‘An Arloedh a aswonn an re usi dhodho’, ha, ‘Pubonan a henow hanow an Arloedh, treylys ev dhiworth kammhynseth.’\n20Yn chi bras nyns eus lestri unnsel yn owr hag arghans, mes yn prenn ha pri ynwedh, an re na rag enor ha'n re ma rag disenor. 21Ytho, mar kwra nebonan purjya y honan dhiworth an taklow ma, lester rag enor vydh, sakrys, servabyl dhe'n mester, parys rag pub ober da. 22Gwra goheles ytho an drokhwansow a yowynkneth, mes siw ewnder, fydh, kerensa, kres gans an re a elow war an Arloedh yn-mes a golonn lan. 23Mes skon govynnadow gokki ha diskians, ow kodhvos i dhe dhineythi kedrynna. 24Ny goedh dhe was an Arloedh kedrynna, mes bos kuv orth pub den, yn dyskador da, meur y berthyans, 25yn klorder ow tyski an re a sev er y bynn. Y hyll bos, Duw dhe ri edrek dhedha rag godhvos an gwir, 26ha rag may tehwellons dhe dhivedhowder yn-mes a vaglenn an jowl, maglennys ganso dhe wul y vodh.